

**Bratislavský samosprávny kraj**

Správa

o výsledkoch a podmienkach výchovno–vzdelávacej činnosti

za školský rok 2018/2019

*Stredná priemyselná škola dopravná, Kvačalova 20, Bratislava*



Predkladá:

*Ing. Lýdia Haliaková pečiatka školy a podpis*

*riaditeľka školy*

Základné identifikačné údaje o škole:

|  |  |
| --- | --- |
| Názov školy: | Stredná priemyselná škola dopravná |
| Adresa školy: | Kvačalova 20, 821 08 Bratislava |
| Telefónne číslo: | 02/55 56 56 76 |
| Fax: | 02/55 96 97 22 |
| Internetová adresa: | www.spsdkvacba.edu.sk |
| E-mailová adresa: | spsdkvac@ba.telecom.sk |
| Zriaďovateľ: | Bratislavský samosprávny kraj, Sabinovská 16, 820 05 Bratislava 25 |

Vedúci zamestnanci školy do 30. júna 2019

|  |  |
| --- | --- |
| Funkcia | Meno a priezvisko |
| riaditeľka školy | RNDr. Eva Kozová |
| zástupca riaditeľky školy | Ing. Lýdia Haliaková |
| zástupca riaditeľky školy | Ing. Eva Sedláčková |
| vedúca ŠJ | --- |

Vedúci zamestnanci školy od 1. júla 2019

|  |  |
| --- | --- |
| Funkcia | Meno a priezvisko |
| riaditeľka školy | Ing. Lýdia Haliaková |
| zástupca riaditeľky školy | Ing. Eva Sedláčková |
| zástupca riaditeľky školy | Ing. Tomáš Galandák |
| vedúca ŠJ | --- |

Rada školy

Rada školy pri Strednej priemyselnej škole dopravnej, Kvačalova 20, Bratislava, bola ustanovená v zmysle § 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov po voľbách dňa 9. júna 2016.

Členovia rady školy

|  |  |  |  |
| --- | --- | --- | --- |
| P. č. | Meno a priezvisko | Funkcia | Zvolený (delegovaný) za |
| 1. | RNDr. Ľubica Stupareková | predseda | pedagogických zamestnancov |
| 2. | Mgr. Miroslava Tomiczková | podpredseda | pedagogických zamestnancov |
| 3. | Jana Frčková | člen | nepedagogických zamestnancov |
| 4. | Ľuboš Nemčovič | člen | rodičov |
| 5. | Jana Pavlovičová | člen | rodičov |
| 6. | Mgr. Elena Ďurďovičová | člen | rodičov |
| 7. | Martin Bohuslávek | člen | žiakov |
| 8. | Ladislav Findl | člen | zriaďovateľa |
| 9. | Ing. Dagmar Hubačová | člen | zriaďovateľa |
| 10. | Ing. Vladimír Sloboda | člen | zriaďovateľa |
| 11. | Mgr. Martina Baumann | člen | zriaďovateľa |

Informácia o činnosti rady školy za školský rok 2018/2019

Rada školy sa počas školského roka 2018/2019 zišla štyrikrát v týchto termínoch:

24.10.2018, 21.1.2019, 18.3.201 a 11.6.2019.

Problematika, ktorou sa RŠ zaoberala a jej pomoc pri plnení poslania a úloh školy:

**24.10. 2018**

Na základe e-mailovej komunikácie – hlasovania členov Rady školy pri SPŠD Kvačalova 20, Bratislava, Rada školy väčšinou hlasov vzala na vedomie a odporučila schváliť Správu o výchovno-vzdelávacej činnosti školy za školský rok 2017/2018, ktorú predložila riaditeľka školy RNDr. Eva Kozová.

Od 1.10.2018 bola delegovaná do RŠ Mgr. Martina Baumann. Od tohto dátumu pracuje RŠ v novom zložení.

**21.1.2019**

Predsedníčka RŠ predstavila novú členku RŠ Mgr. Martinu Baumann, ktorá bola delegovaná miesto Ing. Z. Schwartzovej. Hlavnou náplňou stretnutia RŠ bola Správa o čerpaní finančných zdrojov z rozpočtu školy, ktorú podala riaditeľka školy RNDr. Eva Kozová a Podmienky prijímania žiakov do prvého ročníka v školskom roku 2019/2020. Predsedníčka RŠ informovala o nových projektoch a aktivitách školy, pozvala prítomných na DOD dňa 12.2.2019.

**18.3.2019**

Toto zasadnutie sa konalo v sídle BSK na Sabinovskej ul.16 a  uskutočnilo sa na ňom výberové konanie na funkciu riaditeľa Strednej priemyselnej školy dopravnej na Kvačalovej 20. Do výberového konania sa prihlásili dvaja uchádzači, Ing. Lýdia Haliaková a Ing. Martin Zatkalík, PhD. Výberovú komisiu tvorilo 14 členov, 11 členov RŠ a 3 delegovaní členovia. Na základe výsledkov výberová komisia navrhla vymenovať do funkcie riaditeľa školy Ing. Lýdiu Haliakovú.

**11.6.2019**

Členovia RŠ boli oboznámení s aktivitami školy za posledné obdobie, mali ich pripravené v tlačenej forme, napr. Robotický deň, projekt Škola škole, s podporou BSK, IX. ročník IKT na Kvačalke, prezentácia vybratých tém pre žiakov 2.ročníka, nákup nového elektromobilu pre potreby vyučovania, s podporou BSK. Podpredsedníčka RŠ zhodnotila tiež priebeh maturitných skúšok a priebeh praxe žiakov 2. a 3. ročníka, informovala o prebiehajúcich i nových projektoch v rámci Erasmus+. V diskusii sa členovia RŠ zamýšľali ako viac zviditeľniť školu a jej odbory. Hovorilo sa aj o možnosti znova zaviesť vodičský výcvik na kamióny, ak bude prijatý príslušný zákon.

Rada školy schválila Plán výkonov na šk. rok 2020/2021.

Na poslednom zasadnutí Rada školy riešila problémy vznikajúce v súvislosti s požiadavkou školy SOŠD (pôvodne sídliacou na ulici Sklenárova 9, od 1. 9. 2017 v jednom z traktov našej budovy) na ďalšie priestory budovy. SOŠD na konci školského roka 2018/2019 požiadala o možnosť nájmu 50 % budovy vrátane dielenských priestorov. S touto požiadavkou Rada školy pri SPŠD nesúhlasila.

Rada školy pri Strednej priemyselnej škole dopravnej si plnila svoje úlohy - vyjadrovať a presadzovať verejné záujmy, záujmy žiakov, rodičov a zamestnancov v oblasti výchovy a vzdelávania. Vykonávala funkciu verejnej kontroly, vyjadrovala sa k činnosti školy, orgánov miestnej štátnej správy, orgánov obcí a samosprávnych krajov z pohľadu školskej problematiky. Rada školy pracovala v súlade s platnými právnymi predpismi.

Poradné orgány riaditeľa školy – predmetové komisie a metodické združenia

**Pedagogická rada**

Členmi pedagogickej rady sú všetci pedagogickí zamestnanci školy. Pedagogická rada sa schádza spravidla raz do mesiaca (prvý pondelok v mesiaci) vrátane klasifikačných porád. Pedagogickú radu zvoláva riaditeľka školy, resp. zástupcovia riaditeľky.

**Gremiálna rada v školskom roku 2018/2019**

Gremiálna rada bola poradným orgánom riaditeľky školy RNDr. Evy Kozovej do 30. júna 2019 a jej stálymi členmi boli:

• riaditeľka školy RNDr. Eva Kozová

• zástupkyňa riaditeľky pre všeobecnovzdelávacie predmety Ing. Lýdia Haliaková

• zástupkyňa riaditeľky pre odborné predmety Ing. Eva Sedláčková

• predsedníčka Rady školy RNDr. Ľubica Stupareková

• predsedníčka ZO odborového zväzu PŠaV Ing. Beata Ogrodníková

• vedúca metodického združenia triednych učiteľov Ing. Tatiana Dobrovodová

• Danica Kotorová, vedúca technicko-hospodárskeho úseku

Podľa potreby a programu na zasadnutia gremiálnej rady bývali prizvaní ďalší zamestnanci:

**Predmetová komisia (PK) – je** pracovná skupina učiteľov, ktorí vyučujú ten istý predmet alebo príbuzné predmety SPŠD. Jeden učiteľ môže byť členom viacerých predmetových komisií.

Na SPŠD bolo v školskom roku 2018/2019 zriadených osem predmetových komisií, ktorých vedúcimi boli:

1. **PK – Spoločenskovedné predmety** (SJL, OBN, DEJ, ETV, NBK) – Mgr. Dana Schneiderová
2. **PK – Cudzie jazyky** (ANJ, NEJ, RUJ, JOD) – Mgr. Ľudmila Zeleňáková
3. **PK – Prírodovedné predmety** (MAT, FYZ, INF) – RNDr. Ľubica Stupareková
4. **PK – Telesná a športová výchova** (TSV) – Mgr. Boris Honz
5. **PK – Základné technické predmety** (TCK, ODK, CST, ZTH, UTE, API) – Ing. Mariana Gaálová
6. **PK – Prevádzka vozidiel** (DRK, UDM, CEV, TEJ, VCV, vodičský výcvik v autoškole) – Ing. František Ridzoň
7. **PK – Doprava, zasielateľstvo a logistika** (CDP, CDO, DLG, CLA, ZSI, DOG, MTC) – Ing. Pavla Čaplová
8. **PK – Diagnostika, údržba a oprava vozidiel** (ELK, ELE, ELM, MED, PXA) – Ing. Tomáš Galandák

**Vedúci predmetových komisií – pedagogický zamestnanec špecialista:**

* vykonáva a zodpovedá za komplexnú organizačnú a riadiacu prácu v predmetovej komisii,
* zodpovedá za iniciovanie a riadenie modernizácie obsahu i metodiky v predmetoch v pôsobnosti PK,
* zodpovedá za kontrolno-hospitačnú činnosť predmetoch v pôsobnosti PK, dozerá na kvalitu vyučovania predmetov PK,
* organizuje zasadnutia predmetovej komisie,
* rozdeľuje úlohy medzi členmi predmetovej komisie a kontroluje ich plnenie,
* dbá o písanie zápisničných záznamov zo zasadnutí,
* zodpovedá za plánovanie, koordináciu a podporu vzdelávania a odborného rastu členov PK,
* podieľa sa na organizovaní rozvoja profesijných kompetencií pedagogických zamestnancov a vykonáva projektovú, poradenskú a hodnotiacu činnosť zameranú na kvalitu výchovy a vzdelávania vo zverenej oblasti,
* koordinuje, hodnotí a zodpovedá za prípravu pedagogickej dokumentácie vo zverenej oblasti plnenia školského vzdelávacieho programu
* pripravuje plán práce predmetovej komisie na školský rok, dbá na jeho plnenie a na konci školského roka ho vyhodnocuje,
* predkladá plán práce predmetovej komisie a jeho vyhodnotenie riaditeľke školy,
* zodpovedá za kvalitné vypracovanie a plnenie školského vzdelávacieho programu v súlade so štátnym vzdelávacím programom v príslušných vyučovacích predmetoch, dbá na jeho plnenie, prípadné dopĺňanie a úpravy,
* zodpovedá za školské predmetové súťaže a prípravu žiakov reprezentujúcich školu vo vyšších kolách týchto súťaží,
* informuje priebežne vedenie školy o materiálnych potrebách predmetovej komisie,
* spolupracuje so zástupcom riaditeľky, ktorý koordinuje jeho prácu a poveruje ho operatívnymi úlohami súvisiacimi s jeho pracovnou náplňou.

**Metodické združenie triednych učiteľov (MZTU)**

Členmi MZTU sú pedagogickí zamestnanci – triedni učitelia a zastupujúci triedni učitelia, ktorí pôsobia škole. MZTU sa schádza najmenej 4 - krát za školský rok. Jeho činnosť sa riadi plánom práce, ktorý predkladá vedúci MZTU na školský rok. Činnosť sa uskutočňuje v čase mimo vyučovania.

**Vedúcim MZTU** bola v školskom roku 2018/2019 Ing. Tatiana Dobrovodová.

Počet žiakov školy v školskom roku 2018/2019

V tabuľke sú uvedené počty žiakov školy denného štúdia v štvorročných študijných odboroch:

|  |  |  |  |  |  |  |
| --- | --- | --- | --- | --- | --- | --- |
| Ročník | Stav k 15. 9. 2018 | | | Stav k 31. 8. 2019 | | |
| Počet tried | Počet žiakov | Z toho integrovaných | Počet tried | Počet žiakov | Z toho integrovaných |
| 1. | 3 | 65 | 12 | 3 | 60 | 11 |
| 2. | 3 | 68 | 12 | 3 | 66 | 11 |
| 3. | 2 | 54 | 9 | 2 | 54 | 9 |
| 4. | 2 | 45 | 6 | 2 | 45 | 6 |
| Spolu | 10 | 232 | 38 | 10 | 225 | 37 |

Počet prijatých žiakov do prvého ročníka strednej školy, údaje o počtoch a úspešnosti uchádzačov o prijatie

Prijímacie konanie do prvého ročníka strednej školy:

|  |  |  |  |  |  |
| --- | --- | --- | --- | --- | --- |
| Do ročníka | Počet prihlásených žiakov | Počet žiakov, ktorí konali prijímaciu skúšku | Počet žiakov úspešných v prijímacom konaní | Počet prijatých žiakov | Z toho bez prijímacej skúšky |
| 1. | 90 | 79 | 79 | 62 | 0 |

Žiaci prijatí do vyšších ročníkov:

V školskom roku 2018/2019 nebol prijatý na SPŠD žiaden žiak do vyššieho ročníka.

Výsledky hodnotenia a klasifikácie žiakov – koncoročná klasifikácia

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Trieda** | **Počet žiakov** | **Z toho počet dievčat** | **PVZ** | **PVD** | **P** | **N** | **Znížená známka zo správania (2)** | **Znížená známka zo správania (3)** | **Zameškané na žiaka** | **Priemerný prospech** |
| **I.A** | 19 | 2 | 0 | 0 | 19 | 0 | 2 | 1 | 66,53 | 2,64 |
| **I.B** | 27 | 9 | 5 | 4 | 17 | 1 | 3 | 1 | 68,44 | 2,19 |
| **I.C** | 17 | 0 | 0 | 5 | 12 | 0 | 0 | 0 | 36,71 | 2,12 |
| **II.A** | 22 | 0 | 1 | 2 | 16 | 2 | 3 | 3 | 43,95 | 2,57 |
| **II.B** | 28 | 8 | 1 | 7 | 20 | 0 | 0 | 0 | 74,64 | 2,30 |
| **II.C** | 16 | 0 | 0 | 1 | 14 | 0 | 2 | 3 | 100,31 | 2,83 |
| **III.A** | 24 | 1 | 1 | 2 | 20 | 1 | 0 | 1 | 68,65 | 2,66 |
| **III.B** | 31 | 7 | 2 | 2 | 19 | 3 | 3 | 4 | 125,51 | 2,67 |
| **IV.A** | 20 | 0 | 0 | 3 | 15 | 1 | 0 | 0 | 68,65 | 2,73 |
| **IV.B** | 21 | 4 | 3 | 4 | 13 | 2 | 2 | 3 | 46,52 | 2,32 |
| **Spolu** | 225 | 31 | 13 | 30 | 165 | 10 | 15 | 16 | 71,75 | 2,50 |

Maturitné skúšky 2019

Maturitné skúšky sa konali podľa vyhlášky MŠ SR č. 318/2008 o ukončovaní štúdia na stredných školách, ktorou sa vykonáva zákon 245/2008 Z. z. o výchove a vzdelávaní (školský zákon). V dvoch maturitných triedach sa v zmysle vyhlášky na maturitu prihlásilo spolu 41 maturantov, praktickú časť odbornej zložky konali 39 žiaci, teoretickú časť odbornej zložky maturitnej skúšky konali 38 žiaci, úspešne ukončilo štúdium 15 žiakov v odbore TPD a 20 žiakov v odbore PED.

Skúšky nekonali žiaci, ktorí prerušili štúdium alebo neprospeli na konci štvrtého ročníka. Informácie o maturitnej skúške a o komplexných odborných prácach priebežne zverejňujeme a aktualizujeme na maturitnej nástenke a na školskom webovom sídle.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | PFEČ | | PFIČ | | Ústna/praktická skúška | |
| Predmet | Úroveň | Počet | Priemer (%) | Počet | Priemer  (%) | Počet | Priemer  (%) |
| ANJ | B1 | 31 | 48,39 | 31 | 45,48 | 35 | 2,94 |
| NEJ | B1 | 2 | 40,00 | 2 | 55,00 | 3 | 2,33 |
| PČOZ | - | 38 | - | - | - | - | 2,21 |
| SJL | - | 38 | 42,36 | 38 | 49,63 | 38 | 2,39 |
| TČOZ | - | 38 | - | - | - | - | 2,42 |

Poznámka: 5-im žiakom bolo riaditeľkou školy vyhovené konať maturitnú skúšku z anglického, resp. nemeckého jazyka len z ústnej formy internej časti maturitnej skúšky (žiaci so ŠVVP).

Na elektronickú maturitu zo slovenského jazyka a literatúry sme sa z dôvodu pretrvávajúcich problémov s internetovým pripojením v tomto školskom roku neprihlásili.

Vyučujúce slovenského jazyka a literatúry skonštatovali, že test na externej časti bol mimoriadne náročný a obsahoval 8 nevhodných úloh – buď s nejednoznačnou odpoveďou alebo z učiva, ktoré nie je zahrnuté v Štátnom vzdelávacom programe. V písomnej časti internej časti MS boli všetci žiaci úspešní, takisto v ústnej časti internej časti MS. Jeden žiak bude musieť absolvovať opravnú skúšku písomnej časti. S ústnou časťou internej časti MS boli skúšajúce i predsedníčka predmetovej maturitnej komisie spokojné a priemer známok bol lepší ako čiastkové známky žiakov počas štyroch rokov.

Prvýkrát v tomto školskom roku boli zrealizované „riaditeľské testy“ pre žiakov všetkých ročníkov zo slovenského jazyka a literatúry. Cieľom bolo motivovať žiakov k dosahovaniu lepších výsledkov na konci školských rokov zo slovenského jazyka a literatúry. Žiaci v jeden deň na konci školského roka absolvovali test pozostávajúci z 32 úloh v trvaní 45 minút. Výsledné hodnotenie v percentách bolo prepočítané na známku s tým, že známka z riaditeľského testu mala trojnásobnú váhu. Každý žiak, ktorý nezískal požadovaných 33 %, sa mohol zúčastniť opravného termínu testovania. Ak nezvládol test ani na opravnom termíne, výsledná známka zo slovenského jazyka a literatúry bola nedostatočná a žiak mohol požiadať o konanie opravnej skúšky z predmetu v auguste.

Žiakov budeme i naďalej motivovať k učeniu cudzieho jazyka zadávaním tém na vytváranie prezentácií a obhajobu pred kolektívom triedy. V tomto šk. roku sme toto zadanie zrealizovali v triede I.A a to z anglického i nemeckého jazyka a zorganizovali sme tzv. jazykový deň na tému vianočných sviatkov. Takisto sme v tomto školskom roku začali s tradíciou exkurzií po Starom meste nielen v slovenskom, ale i anglickom jazyku, keďže táto téma je jednou z maturitných.

Praktická časť odbornej zložky maturitnej skúšky

Praktická časť odbornej zložky maturitnej skúšky sa konala dvoma spôsobmi:

a) obhajoba vlastného projektu - riešenie komplexnej odbornej práce,

b) praktická realizácia a predvedenie komplexnej úlohy - riešenie vyžrebovanej témy.

Vyučujúci odborných predmetov venovali riešiteľom KOP v priebehu roka množstvo času ako ich interní konzultanti, usmerňovali ich a kontrolovali postup ich práce, po odovzdaní prác vypracovali odborní učitelia oponentské posudky.

Teoretická časť odbornej zložky maturitnej skúšky

Pre teoretickú časť odbornej zložky maturitnej skúšky upravili poverení členovia PK pre každý odbor a zameranie 25 tém. Ústnej formy internej časti maturitnej skúšky z odborných predmetov (teoretická časť odbornej zložky) sa zúčastnili 38 žiaci, jeden žiak bol neúspešný.

Maturitné skúšky na našej škole prebehli bez problémov, všetci predsedovia predmetových maturitných komisií ako aj predseda školskej maturitnej komisie vyjadrili spokojnosť a pochválili všetkých, ktorí sa na MS podieľali. Ocenili prácu administrátorov, hodnotiteľov a skúšajúcich.

Zoznam uplatňovaných učebných plánov v školskom roku 2018/2019

|  |  |
| --- | --- |
| Trieda | Študijný odbor |
| I.A | 3765 M technika a prevádzka dopravy |
| I.B | 3760 M prevádzka a ekonomika dopravy |
| I.C | 3739 M elektrotechnika v doprave a telekomunikáciách |
| II.A | 3765 M technika a prevádzka dopravy |
| II.B | 3765 M prevádzka a ekonomika dopravy |
| II.C | 3739 M elektrotechnika v doprave a telekomunikáciách |
| III.A | 3765 6 M technika a prevádzka dopravy |
| III.B | 3760 6 M prevádzka a ekonomika dopravy |
| IV.A | 3765 M technika a prevádzka dopravy |
| IV.B | 3760 M prevádzka a ekonomika dopravy |

Počet zamestnancov a plnenie kvalifikačného predpokladu pedagogických zamestnancov školy

( Údaje ku dňu koncoročnej klasifikácie)

|  |  |
| --- | --- |
| Zamestnanci školy spolu | 37 |
| Počet pedagogických | 26 |
| Z toho: |  |
| - kvalifikovaní | 26 |
| - nekvalifikovaní | - |
| - dopĺňajú si vzdelanie | - |
| Počet nepedagogických | 11 |
| Z toho: |  |
| - školský psychológ | - |
| - špeciálny pedagóg\* | - |
| - upratovačky, vrátnik, školník | 6 |
| - škol. kuchyňa a jedáleň | - |
| - administratívni pracovníci | 4 |

Zoznam učiteľov a ich aprobácia:

|  |  |  |
| --- | --- | --- |
| 1. | Baxová Zlatica, Mgr. – učiteľka | INF, MAT |
| 2. | Beňa Tibor, Ing. – učiteľ | odborné predmety |
| 3. | Čaplová Pavla, Ing. – učiteľka | odborné predmety |
| 4. | Čekanová Viktória, Mgr. – učiteľka | ANJ, ETV |
| 5. | Dobrovodová Tatiana, Ing. – učiteľka | odborné predmety |
| 6. | Ďuričková Miriama, Mgr. – učiteľka | ANJ |
| 7. | Fusková Helena, Ing. – učiteľka | odborné predmety |
| 8. | Gaálová Mariana, Ing. – učiteľka | odborné predmety |
| 9. | Galandák Tomáš, Ing. – učiteľ | odborné predmety |
| 10. | Grebečíová Katarína, Mgr. – učiteľka | SJL, ANJ |
| 11. | Haliaková Lýdia, Ing. – zástupkyňa riaditeľky | odborné predmety, INF |
| 12. | Hrabina Dušan, Ing. – učiteľ | odborné predmety |
| 13. | Honz Boris, Mgr. – učiteľ | TSV |
| 14. | Kozová Eva, RNDr. – riaditeľka | FYZ, CHE |
| 15. | Mešťánek Eugen – učiteľ | odborné predmety |
| 16. | Nagyová Adriana, Mgr. – učiteľka | TSV, OBN |
| 17. | Ogrodníková Beata, Ing. – učiteľka | odborné predmety |
| 18. | Ridzoň František, Ing. – učiteľ | odborné predmety |
| 19. | Sagan Jozef, Mgr. - učiteľ | NVK |
| 20. | Sedláčková Eva, Ing. – zástupkyňa riaditeľky | odborné predmety |
| 21. | Schneiderová Dana, Mgr. – učiteľka | SJL, DEJ |
| 22. | Stupareková Ľubica, RNDr. – učiteľka | MAT, BIO |
| 23. | Štibrány Marián, Ing. – učiteľ | odborné predmety |
| 24. | Tomiczková Miroslava – učiteľka | NEJ |
| 25. | Trutz Jozef, Mgr. – učiteľ, vedúci autoškoly | odborné predmety |
| 26. | Zeleňáková Ľudmila, Mgr. – učiteľka | NEJ, TSV |

Odbornosť vyučovania v školskom roku 2018/2019

|  |  |
| --- | --- |
| Predmet | Počet učiteľov neodborne vyučujúcich daný predmet |
| etická výchova | 4 |
| ruský jazyk | 2 |

Ďalšie vzdelávanie pedagogických zamestnancov školy za školský rok 2018/2019 - ukončené

Ing. Lýdia Haliaková

* + funkčné inovačné vzdelávanie

Ing. Tomáš Galandák

* + II. atestačná skúška

Mgr. Viktória Čekanová

* + aktualizačné vzdelávanie Informačná a internetová bezpečnosť v kontexte práce učiteľa
  + akutalizačná vzdelávanie Integrácia nástrojov platformy 365 do práce učiteľa

Mgr. Miriama Makara Ďuričková

* aktualizačné vzdelávanie Integrácia nástrojov platformy 365 do práce učiteľa
* aktualizačné vzdelávanie Interaktívna tabuľa v edukačnom procese

Aktivity a prezentácia školy na verejnosti

|  |  |
| --- | --- |
| Aktivity organizované školou | Aktivity, do ktorých sa škola zapojila |
| *Deň otvorených dverí*  v mesiacoch november a február – určené pre verejnosť | *Deň narcisov* – žiaci III. a IV. ročníka vytvorili hliadky a zúčastnili sa verejnej zbierky |
| Odborná stáž 12 žiakov 2. a 3. ročníka v Českej republike „*Získanie profesijných kompetencií žiakov SPŠD*“ | *Online súťaž – informatický Bobor*  (zapojení žiaci I. a II. ročníka) |
| *Prezentácia komplexných odborných prác*  (20 žiakov IV. ročníka – určené pre verejnosť v rámci Dňa otvorených dverí) | *Matematická súťaž KLOKAN*  (zapojených 30 žiakov) |
| *Projektový týždeň Erasmus+ KA2* (účasť 22 žiakov a učiteľov z Talianska, Portugalska, Litvy a Poľska) | *AVION – prezentácia župných škôl* |
| *Deň IKT na Kvačalke* – žiaci II. ročníka prezentujú svoje práce pred skúšobnými komisiami a žiakmi I. ročníka | *Prezentácia možnosti štúdia na SPŠD – Letecký deň Dubová* |
| *Express yourself!/Äussere dich* – žiaci III. ročníka prezentujú prečítané knihy v anglickom/nemeckom jazyku pred skúšobnými komisiami | Prezentácia projektu Erasmus+ a možnosti štúdia na SPŠD *– FITFESTIVAL,* Partizánska lúka, Bratislava |
| Školské kolo súťaže *Grafické zručnosti v programe AUTOCAD Mechanical 2014 –* (15 žiakov III. ročníka) | 2. miesto v celoslovenskej súťaži *Maják pre dopravu organizovanej Ministerstvom dopravy a výstavby na tému Študuj dopravu*  (traja žiaci 2. ročníka) |
| Školské kolo súťaže ***Grafické zručnosti v programe Inventor Professional 2014*** (13žiakov IV**.** ročníka) | Prehliadka *Veľtrhu obrannej techniky* v Inchebe |
| ***Európsky deň jazykov 2018*** – prezentácia najúspešnejších projektov ***Express yourself!/Ausere dich!*** | Účasť na *konferencii Doprava a logistika* (žiaci 3. ročníka) |
| ***Školské kolo SOČ*** | Účasť na konferenciik projektu *STEP AHEAD* o výučbových metodikách a interaktívnom portáli z oblasti nových trendov v automobilizme |
| ***Dva dni bezplatnej prípravy na prijímacie skúšky zo slovenčiny a matematiky*** pre žiakov ZŠ | *Smelo na cesty* - workshop o bezpečnosti na cestách, vzdelávacie stredisko KIA Motors Slovakia (traja žiaci 4. ročníka) |
| *Lyžiarsky kurz* pre žiakov I. ročníka  (zúčastnilo sa 35 žiakov) | Zapojenie sa do celoslovenskej súťaže *Zväzu logistiky a zasielateľstva SR* |
| Školské kolo***olympiády v anglickom, nemeckom a slovenskom jazyku*** | Účasť v *krajskom kole SOČ* (dvaja žiaci) |
| ***Zásady prvej pomoci, protipožiarna ochrana a BOZP* –** workshop s lektormi – záchranármi (bývalými žiakmi SPŠD) | Účasť na okresnom kole *olympiády v anglickom a nemeckom jazyku* |
| Prezentácie projektu *Založenie vlastnej firmy* (žiaci 4. ročníka) | *O pohár predsedu BSK –* športové podujatie  (výber školy) |
| *Nočné čítanie v školskej knižnici –* účasť 30 žiakov všetkých ročníkov | Prednášky *OZ Living memory* s podporou BSK |
| *Odborné exkurzie pre žiakov v súlade so ŠkVP* (Volkswagen, Dopravný podnik Brno, Dopravný podnik Bratislava,Centrum vedecko-technických informácií, stanica technickej kontroly, 3D tlačiareň, kontajnerové prekladisko, čistička odpadových vôd, spaľovňa komunálneho odpadu, Generali poisťovňa, Plynárenské múzeum, Múzeum dopravy, skladové systémy logistických firiem, DHL, OS BAI, Múzejno-dokumentačné centrum ŽSR....) | Zapojenie sa do aktivít *Európskeho týždňa športu* |
| *Zapožičanie výstavných artefaktov do Múzea dopravy* | *Divadelné predstavenia* (SND, Mestské divadlo, Biele divadlo, Divadlo Clipperton, anglické divadlo...) |
| *Majstrovstvá BSK vo veľkom futbale (*spoluorganizátori s BSK) | *Návšteva Autosalónu* |
| *Obvodné kolo BA II vo veľkom futbale* | *Zo školských lavíc do atletickej haly ELÁN* |
| *Nadnárodné stretnutie učiteľov Erasmus+* v Taliansku (účasť dvoch učiteľov) | Prednáška na tému *Ľudské práva* (spolupráca so Slovenským národným strediskom pre ľudské práva) |
| *Nadnárodné stretnutie učiteľov Erasmus+* v Portugalsku (účasť dvoch učiteľov) | Zapojenie sa do aktivít *Green day* |
| *e-Twinning projekt*: We are what we eat | Pravidelná návšteva *Vedeckej cukrárne v CVTI* |
| *e-Twinning projekt:* Hallowenské čítanie, Putovné čítanie, Kreatívne písanie, Culture street | *Festival Jeden svet* (účasť na filmových predstaveniach) |
| *„Vianočná hodina“* pre II. ročník – prezentácie o zvykoch a tradíciách počas Vianoc | *Festival slobody* (účasť na filmových predstaveniach) |
| *Exkurzia* do Technického múzea vo Viedni – všetky ročníky | *Prednáška o význame darcovstva krvi* (Národná transfúzna stanica) |
| *Exkurzia* do Múzea holocaustu v Seredi pre II. a III. ročník | *Prednášky v Ústave pamäti národa* |
| *Exkurzia* do Univerzitnej knižnice v Bratislave pre žiakov I. ročníka | Prezentácia školy na 3*. ročníku Vedeckého veľtrhu* v Eurovea (žiaci 4. ročníka) |
| *Exkurzia* do Matice slovenskej a na Národný cintorín v Martine pre IV. ročník | Prezentácia školy na *propagačnej akcii Ministerstva dopravy a výstavby „Študuj dopravu“ v Múzeu dopravy* (žiaci 4. ročníka) |
| *Exkurzia* do Múzea Ľudovíta Štúra v Modre pre II. ročník | *Festival vedeckých filmov* (účasť na filmových predstaveniach) |
| *Exkurzia* do Pamätnej izby Ivana Kraska v Piešťanoch pre II. ročník | Účasť vybraných žiakov *na Veľtrhu dopravy a logistiky v Brne* |
| *Exkurzia* do historického centra Bratislavy aj s anglickým výkladom pre žiakov I. ročníka | *Karting na školách –* Kart One Aréna v Bratislave – účasť chlapcov na motoristických pretekoch |
|  | *The girls on track* – motokárový slalom dievčat organizovaný SAMŠ v hale „MAX GO“ |
|  | Zapojenie žiakov II. ročníka do projektu BSK na získanie vodičského preukazu na počítač *ECDL* |
|  | Účasť vybraných žiakov na konferencii *„Inžinieri a vedci pri transfére poznatkov“* |

Na konci školského roka sa uskutočnil III. ročník prezentácie vybraných diel svetových autorov pod názvom **Express Yourself!/ äussere dich!**, Literatúru si žiaci III. ročníka zapožičali zo školskej knižnice a čítali ju v priebehu školského roka  v anglickom, prípadne v  nemeckom jazyku. V prezentácii sa zamerali nielen na výklad obsahu diela a jeho hlavnej myšlienky, ale i na rôzne citáty a použité gramatické javy. Takisto sa venovali krátkemu životopisu a prehľadu tvorby toho ktorého spisovateľa. Žiaci prezentovali podľa harmonogramu v troch komisiách, ktoré tvorili učitelia anglického, resp. nemeckého jazyka a tiež odborní učitelia, ktorí jazyk ovládajú.

V rámci predmetu informatika a tiež ako prierezová téma ŠkVP - Tvorba projektu a prezentačné zručnosti - na našej škole prebehol IX. ročník projektu: **Deň IKT na Kvačalke**. Žiaci II. ročníka obhajovali práce, na ktorých pracovali počas celého školského roka. Ich témy si vyberali z ponuky poskytnutej učiteľmi všeobecnovzdelávacích a odborných predmetov zverejnenej na školskej internetovej stránke. Hotové práce odovzdali svojim učiteľom informatiky, ktorí ich hodnotia v spolupráci s ostatnými učiteľmi, teda zadávateľmi tém. Samotná prezentácia prác prebiehala počas celého dňa pred štyrmi skúšobnými komisiami, v ktorých zasadli učitelia podľa svojej odbornosti a príslušnosti k témam. Akciou sú každoročne motivovaní aj žiaci I. ročníka, ktorí sa v tento deň zúčastňujú prezentácií ako diváci. Do budúceho školského roka chceme pokračovať v tomto úspešnom celoškolskom projekte, ktorého sa pravidelne zúčastňujú všetci učitelia školy.

Väčšina žiakov sa uvedených školských i momoškolských aktivít zúčastňuje s radosťou, pretože sa môžu prezentovať inou formou ako len na tradičnej vyučovacej hodine. Mnohí z nich sa zúčastňujú napr. na divadelnom predstavení, resp. na návšteve múzea po prvý raz. Atmosféra na mimovyučovacích aktivitách je dobrá a družná a prispieva k upevňovaniu vzťahov medzi žiakmi navzájom, ako aj medzi žiakmi a učiteľmi, čo prospieva aj humanizácii a propagácii školy.

Dosiahnuté výsledky v predmetových olympiádach a súťažiach

|  |  |  |  |  |  |
| --- | --- | --- | --- | --- | --- |
| Názov súťaže, olympiády | Umiestnenie | | | Medzinárodné súťaže | |
| Regionál-ne kolo | Krajské kolo | Celoslovenské kolo | Názov súťaže | Umiestnenie |
| Olympiáda v nemeckom jazyku | 3. miesto |  |  |  |  |
| Celoslovenská súťaž Maják pre dopravu (organizovaná Ministerstvom dopravy a výstavby) |  |  | 2. miesto |  |  |

Projekty, do ktorých je škola zapojená

|  |  |  |  |  |  |
| --- | --- | --- | --- | --- | --- |
|  | **Program** | **Typ** | **Názov projektu** | **Začiatok** | **Ukončenie** |
| 1 | **Erasmus+** | Erasmus+ pre oblasť odborného vzdelávania a prípravy, Kľúčová akcia 1 - Vzdelávacia mobilita jednotlivcov | „Zvyšovanie kvality praktickej prípravy žiakov SPŠD“. | 1.10.2017 | 30.9.2018 |
| 2 | **Erasmus+** | Erasmus+ pre oblasť odborného vzdelávania a prípravy, Kľúčová akcia 2 - Strategické partnerstvá zložené výlučne zo škôl | „Healthy lifestyle and unhealthy eating habits in teenagers“  *Zdravý životný štýl a nezdravé stravovacie návyky tínedžerov* | 1.9.2017 | 31.8.2019 |
| 3 | **Erasmus+** | Erasmus+ pre oblasť odborného vzdelávania a prípravy, Kľúčová akcia 1 - Vzdelávacia mobilita jednotlivcov | „Ako sa uplatniť na trhu práce aj v zahraničí“. | 1.10.2018 | 30.9.2019 |
| 4 | **Erasmus+** | Erasmus+ pre oblasť odborného vzdelávania a prípravy, Kľúčová akcia KA201 Strategické partnerstvá škôl | „The Castles on the Danube – our Linking Heritage“  *Hrady na rieke Dunaj – dedičstvo, ktoré nás spája* | 1.10.2018 | 30.9.2020 |
| 5 | **Erasmus+** | Erasmus+ pre oblasť vzdelávania a odbornej prípravy, Kľúčová akcia 1 – Vzdelávacia mobilita jednotlivcov | „Skvalitnením kľúčových kompetencií učiteľov zvyšovať kvalitu výučby na SPŠD“. | 1.06.2019 | 31.05.2020 |
| 6 | **BSK** | Otvorená škola športu | „ Outdoorový tenis na Kvačalke“ | 1.3.2019 | 31.7.2019 |
| 7 | **BSK** | Škola škole | „Robotický deň“ | 1.2.2019 | 31.7.2019 |

1. Na konci školského roka 2017/2018 v rámci programu **Erasmus+ pre oblasť vzdelávania a odbornej prípravy, Kľúčová akcia 1 – Vzdelávacia mobilita jednotlivcov** bol našej škole schválený grant na školský rok 2018/2019 na realizáciu projektu **„Zvyšovanie kvality praktickej prípravy žiakov SPŠD“.** Projekt bol zameraný na uskutočnenie dvojtýždňovej odbornej stáže 16-ich žiakov školy v školskom roku 2018/2019 vo vybraných dopravných, zasielateľských a logistických firmách v Českej republike (Olomouc) a autoservisoch (Havířov). Stáž absolvovali žiaci na konci 3. ročníka svojho štvorročného štúdia v rámci povinnej tzv. súvislej prevádzkovej praxe. Cieľom projektu bolo zvýšenie kvality odbornej prípravy našich žiakov a tým zlepšenie ich uplatniteľnosti na trhu práce. Podstatou tohto projektu nebolo zvyšovanie jazykových kompetencií žiakov, ale zaistiť prax pre žiakov tak, aby ju boli schopní stopercentne ju zvládnuť po odbornej a komunikačnej stránke a aby mala jasné výstupy. Realizáciou projektu získali žiaci zahraničnú prax vo svojom odbore, vyskúšali si, či sú schopní aplikovať svoje teoretické a odborné znalosti získané v škole (dopravné a prevádzkové činnosti v dopravnej firme, práce s písomnosťami z oblasti dopravy, ekonomiky, účtovníctva, práca s evidenciou, činnosti vo výrobných firmách a skladoch, vybrané práce v autoservise). Skupinu žiakov sprevádzali odborní učitelia, ktorých úlohou bolo monitorovať žiakov vo firmách, zorganizovať priebežné i záverečné hodnotenie za účasti predstaviteľov zamestnávateľov. Zúčastnení odborní učitelia školy nadobudli nové sociálne a pracovné kontakty, rozšíril sa ich vedomostný obzor v odborných predmetoch, ktorý budú vedieť lepšie uplatniť v každodennej pedagogickej praxi. Možnosť absolvovať odbornú stáž v zahraničí v neposlednom rade zatraktívnilo našu školu v regióne. O realizácii stáže sa môžete dočítať na <https://skola.pravda.sk/volny-cas/clanok/515612-skola-nie-je-len-o-vedomostiach-ale-i-formovani-postojov/>
2. V rámci programu **Erasmus+ pre oblasť vzdelávania a odbornej prípravy, Kľúčová akcia 2 – Partnerstvá škôl** – bol našej škole schválený grant na školský rok 2017/2018 a 2018/2019 na realizáciu projektu „**Healthy lifestyle and unhealthy eating habits in teenagers“.** Na projekte počas uvedených dvoch školských rokov spolupracovali školy v Taliansku, Portugalsku, Poľsku, Litve a na Slovensku. V prvom roku spolupráce sa uskutočnili dve nadnárodné stretnutia učiteľov (Taliansko a Portugalsko), na ktorých boli vytýčené ciele a spoločné témy venujúce sa zdravému životnému štýlu mladých ľudí v zúčastnených krajinách. Koordinátorská škola v Taliansku zostavila niekoľko dotazníkov, ktoré boli určené pre žiakov všetkých škôl a ich vyhodnotenie prebiehalo na prvom krátkodobom výmennom pobyte žiakov, ktoré sa uskutočnilo na pôde našej školy. Zúčastnilo sa ho celkove 22 zahraničných účastníkov – žiakov a učiteľov zo štyroch krajín. Počas spoločného projektového týždňa účastníci prezentovali svoju krajinu, školu a tiež svoj prístup k zdravému životnému štýlu. Prezentovali výsledky exkurzií v potravinárskych závodoch a pripravili ochutnávku regionálnych špecialít. Koordinátori zostavili webovú stránku projektu, na ktorú učitelia pridávajú príslušné textové a grafické produkty projektu. V druhom školskom roku sa uskutočnilo niekoľko projektových stretnutí (v Taliansku, Litve, Poľsku a Portugalsku), ktorých sa zúčastnili žiaci a učitelia našej školy.

Čo sa týka nášho slovenského tímu, pripravili sme množstvo aktivít mimo samotných medzinárodných mítingov, ktoré boli určené účastníkom projektu z našej školy. Všetky tieto aktivity sme zdokumentovali formou prezentácií a fotografií a následne informovali našich zahraničných partnerov o ich priebehu. Medzi tieto aktivity patrila návšteva cukrovaru, medzitriedna súťaž v tvorbe loga projektu, vyplňovanie dotazníkov o stravovacích návykoch na hodinách anglického jazyka a informatiky atď. Pred začiatkom prvého medzinárodného mítingu pre učiteľov a žiakov v Bratislave naši žiaci a učitelia pripravili pohostenie s ukážkami slovenskej kuchyne, zabezpečili priestory a pomôcky na športový deň v školskej telocvični a všetko potrebné na realizáciu mítingov.

Ciele projektu sme napĺňali na hodinách anglického jazyka, keďže téma zdravého stravovania je zapracovaná do našich učebných osnov. Učiteľky anglického jazyka pripravili niekoľko otvorených hodín za účasti vedenia školy, ktorých témou boli tradičné slovenské jedlá typické pre Vianoce a iné sviatky v roku. Výsledky prieskumu o stravovacích a iných návykoch tínedžerov boli taktiež vyhodnotené na hodinách etickej výchovy. Zapojili sme sa aj do charitatívnej činnosti - pripravili sme vianočné trhy v rámci športového dňa pred vianočnými sviatkami, kde žiaci a učitelia predávali domáce vianočné pečivo za symbolické ceny. Výťažok z tejto akcie bol venovaný rodinám v núdzi. Ďalšou špecifickou aktivitou bolo meranie telesných proporcií a fyzickej kondície žiakov, ktoré sa uskutočnilo v spolupráci s Regionálnym úradom verejného zdravotníctva. Všetky výstupy projektu sme prezentovali jednak na stretnutiach predmetových komisií cudzích jazykov, na pedagogických poradách v priebehu školského roka a tiež na stretnutí riaditeľov škôl Bratislavského samosprávneho kraja, ktoré sa uskutočnilo na Metodicko-pedagogickom centre v Bratislave v rámci funkčného vzdelávania pedagogických zamestnancov.

Účastníci projektu mali možnosť rozvíjať všetky štyri rečové zručnosti, predovšetkým ústnu a písomnú formu komunikácie v cudzom jazyku. Okrem rečových zručností rozvíjali svoje organizačné schopnosti pri plánovaní zahraničných služobných ciest (mobilít). Učitelia aj žiaci si osvojili nové metodologické postupy pri vyučovaní nielen cudzích jazykov, ale aj všeobecno-vzdelávacích predmetov. Inšpirovali sa novými formami využívania IKT pomôcok a ich aplikovaním v praxi. Žiaci sami pocítili zlepšenie jazykových schopností, zvýšili si sebavedomie pri komunikácii a nadobudli odvahu cestovať do cudzích krajín. Na škole pokračujeme v realizácii ďalšieho medzinárodného projektu Erasmus+ aj v nasledujúcom školskom roku, pričom vedenie školy, učitelia i žiaci využívajú nadobudnuté skúsenosti pri organizácii stretnutí i realizácii aktivít.

1. V rámci medzinárodného programu Erasmus+ bol našej škole schválený grant na školské roky 2018/2019 a 2019/2020 na projekt **The Castles on the Danube, our linking heritage.** Koordinátorom projektu je bulharská škola, partnermi sú školy z Rakúska, Chorvátska, Srbska a Rumunska. V školskom roku 2018/2019 sa uskutočnilo jedno nadnárodné projektové stretnutie v Chorvátsku, na ktorom sa vytýčili aktivity a oblasti spolupráce. Zúčastnili sa ho dve učiteľky našej školy. Tiež sa uskutočnil krátkodobý výmenný pobyt žiakov do Viedne, na ktorom žiaci absolvovali prvé exkurzie po hradoch na Dunaji a realizovali tvorivé aktivity na túto tému.
2. Na konci školského roka 2018/2019 v rámci programu **Erasmus+ pre oblasť vzdelávania a odbornej prípravy, Kľúčová akcia 1 – Vzdelávacia mobilita jednotlivcov** bol našej škole schválený grant na školský rok 2019/2020 na realizáciu projektu **„Ako sa uplatniť na trhu práce aj v zahraničí“.** Projekt je zameraný na uskutočnenie dvojtýždňovej odbornej stáže 20-ich žiakov školy vo vybraných dopravných, zasielateľských a logistických firmách v Českej republike (Olomouc) a autoservisoch (Havířov). Stáž budú žiaci absolvovať na konci 3. ročníka svojho štvorročného štúdia v rámci povinnej tzv. súvislej prevádzkovej praxe. Cieľom projektu bude zvýšenie kvality odbornej prípravy našich žiakov a tým zlepšenie ich uplatniteľnosti na trhu práce.
3. Na konci školského roka 2018/2019 v rámci programu **Erasmus+ pre oblasť vzdelávania a odbornej prípravy, Kľúčová akcia 1 – Vzdelávacia mobilita jednotlivcov** bol našej škole schválený grant na školský rok 2019/2020 na realizáciu projektu **„Skvalitnením kľúčových kompetencií učiteľov zvyšovať kvalitu výučby na SPŠD“.** Projekt je zameraný na účasť učiteľov školy na odborných seminároch a kurzoch v zahraničí (v Taliansku a v Českej republike). Cieľom projektu je odštartovať internacionálne vzdelávanie učiteľov na škole a umožniť učiteľom odborných predmetov i všeobecnovzdelávacích predmetov zúčastniť sa na školeniach v zahraničí. Ide o školenia organizované vzdelávacími centrami, ktoré majú bohaté skúsenosti v danom odbore a rovnaký typ školenia nie je možné absolvovať v mieste školy.
4. V rámci projektu **Otvorená škola športu BSK 2019,** ktorú už po niekoľkýkrát vyhlásil náš zriaďovateľ, sme zakúpili exteriérový stolnotenisový stôl, ktorý je osadený na školskom dvore. Na našom školskom dvore už momentálne máme osadené 2 basketbalové koše, ktoré žiaci využívajú k outdoorovým aktivitám počas prestávok medzi vyučovacími hodinami a v mimovyučovacom čase. Okrem toho sme zakúpili mobilný stolnotenisový stôl, ktorý je umiestnený vo vestibule a pri organizovaní celoškolských súťaží je prenesený na školský dvor.
5. Realizáciou projektu **Škola škole** **2019**, ktorý vyhlásil náš zriaďovateľ, sme odštartovali vzájomnú spoluprácu stredných priemyselných škôl v Bratislavskom kraji, ktoré majú študijné odbory s podobným (elektrotechnickým) zameraním. V júni 2019 sme zorganizovali spoločne so Strednou priemyselnou školou elektrotechnickou na Zochovej ulici v Bratislave Robotický deň. Išlo o medziškolskú súťaž 12-ich dvojíc žiakov v programovaní a predvedení robotických autíčok (diciplína „Stopár po čiare“). Na záver úspešného súťažného dňa sme najúspešnejším odovzdali diplomy a ceny.

Výsledky inšpekčnej činnosti vykonanej Štátnou školskou inšpekciou v škole

V školskom roku 2018/2019 nenavštívila SPŠD Štátna školská inšpekcia.

Priestorové a materiálno – technické podmienky školy

Budova školy bola postavená v roku 1936 ako základná škola pre deti od 10 do 15 rokov. Od roku 1972 sa do nej nasťahovala SPŠ, ktorá sa odčlenila od SPŠS na Fajnorovom nábreží. Budova bola ešte po roku 2000 v pomerne zlom stave, ale zriaďovateľ BSK vybral našu školu do projektu zatepľovania, takže budova je teraz zateplená, má novú omietku, nové plastové okná a nové, modernejšie vchodové dvere. Výsledkom tohto opatrenia škola šetrí na tepelnej energii cca o 30 % oproti minulým rokom.

Časť školy (druhé a tretie poschodie traktu Kvačalova 18) zriaďovateľ úplne zrekonštruoval a nasťahoval do týchto vynovených priestorov od 1. septembra 2017 SOŠ dopravnú zo Sklenárovej 9 v Bratislave.

V školskom roku 2018/2019 bola s prispením zriaďovateľa kompletne zrekonštruovaná trafostanica, ktorá patrí škole.

Škola má schválené prevádzkové poriadky Úradom verejného zdravotníctva a má povolenie na prevádzku.

V školskom roku 2018/2019 sme s prispením nášho zriaďovateľa zakúpili počítače do jednej z troch počítačových učební, čím sme ju zmodernizovali a umožnili využívať v nej moderný aplikačný softvér. Do autodielne sme dostali ako sponzorský dar od rodičov žiakov školy analyzátory výfukových plynov. V rámci realizácie projektu Škola škole sme zakúpili pomôcky slúžiace na organizáciu Robotického dňa – programovateľné roboty. Tieto budeme naďalej využívať pri vyučovaní odborných predmetov študijného odboru elektrotechnika v doprave a telekomunikáciách. Na konci školského roka sme s podporou zriaďovateľa zakúpili elektromobil – štvorkolku VELOR X-TRIKE, ktorá bude slúžiť tiež ako pomôcka žiakom pri vyučovaní odborných predmetov v nasledujúcich školských rokoch.

**Školská autoškola**

Praktický výcvik v autoškole na získanie vodičského oprávnenia skupín B, B1, AM sme vykonávali na dvoch osobných automobiloch Škoda a na trenažéri, ktorý máme v priestoroch školy. Na praktickom výcviku v autoškole sa v školskom roku 2018/2019 zúčastňovalo 37 žiakov. Vzhľadom na to, že sa v súvislosti s novou legislatívou o autoškolách zvýšili výdavky o mesačné poplatky za monitorovací systém, suma, ktorú žiaci platia za výcvik, je bezkonkurenčne najnižšia oproti ostatným bratislavským autoškolám.

Finančné a hmotné zabezpečenie výchovno-vzdelávacej činnosti školy

Po vyčíslení zostatkov finančných prostriedkov zo štátneho rozpočtu na bankovom účte k 31.12. 2017 vo výške 1 515,68 € už nebolo možné zadávať bankové prevody v štátnej pokladnici, preto si ich škola presunula do roku 2018 a pokryla s nimi výdavky za energie v priebehu prvého štvrťroka. Z dôvodu nižšieho rozpočtu v roku 2017, ktorý bol nedostačujúci na pokrytie všetkých nevyhnutných výdavkov potrebných na zabezpečenie vyučovacieho procesu vo výške 15 823,86 €, musela škola tento nedostatok pokryť z nového rozpočtu 2018.

V rámci prostriedkov zo štátneho rozpočtu boli škole pridelené účelovo určené finančné prostriedky:

* za mimoriadne výsledky žiakov vo výške 1 000 €
* na nákup učebníc cudzieho jazyka vo výške 1485 €
* za vzdelávacie poukazy vo výške 6 931 €
* na lyžiarske kurzy vo výške 4 200 €

Okrem týchto prostriedkov Bratislavský samosprávny kraj pridelil škole z rozpočtu samosprávy prostriedky v úhrnnej výške 79 656,85 €.

Tieto prostriedky z rozpočtu BSK boli účelovo určené:

* na podporu športových aktivít vo výške 240 €
* na mimoškolské aktivity vo výške 12 956 €
* na súťaž vo futbale „O pohár predsedu BSK“ vo výške 2 068 €
* na odmeny pedag. pracovníkov pri príležitosti Dňa učiteľov vo výške 350 €
* na nákup počítačovej techniky vo výške 9 772,80 €
* na opravu a údržbu vo výške 5 000 €
* na orez a asanáciu stromov vo výške 5 990 €
* na revízie vo výške 3 897,80 €
* na odmeny zamestnancom vo výške 8 636,70 €

V zostatku upraveného rozpočtu k 31.12.2018 zostali finančné prostriedky na opravu omietky, strechy a fasády trafostanice vo výške 9 946,93 €, ktorých realizácia sa plánuje na rok 2019.

Z odvedených príjmov zo zmluvných prenájmov priestorov školy boli na bežnú prevádzku z rozpočtu samosprávy pridelené prostriedky vo výške 30 745,55 €.

V celkovom schválenom aj upravenom rozpočte sú započítané prostriedky projektu Erasmus vo výške 23 252 € z roku 2017. Zostatok k 31. 12. 2017 vo výške 222,95 € sa previedol k 31.12. na účet BSK a bol v roku 2018 použitý na úhradu nákladov spojených s projektom.

V roku 2018 sa z kapitálových prostriedkov zrealizovala rekonštrukcia a modernizácia osvetlenia v celkovej výške 129 615,56 €.

**1. Plnenie príjmov**

Príjmy vyplývajúce zo zmluvných vzťahov prenájmu priestorov školy dosiahli za rok 2018 výšku 15 331,86 €.

Ostatné rozpočtované príjmy – vratky z minulých rokov boli vo výške 16 756,22 €.

**2. Čerpanie výdavkovej časti rozpočtu**

Rozpočtová skupina výdavkov na mzdy a poistné – **610 a 620**

V porovnaní s predchádzajúcim rokom škola vyplatila na mzdách o 55 224,53 € viac. Poistné oproti roku 2017 stúplo o 14 071,08 €.

Rozdiel tvoria hlavne odmeny z BSK za mimoriadne a mimoškolské aktivity pedagogických zamestnancov.

Rozpočtová skupina výdavkov na materiál a služby – **630**

Škola v roku 2018 má oproti predchádzajúcemu roku nižšie ukazovatele výdavkov na prevádzku, čo bolo ale spôsobené väčšou refundáciou energií zo zmluvných vzťahov za prenájom priestorov školy.

**Neuhradené faktúry**

Organizácia k 31.12.2018 vykazuje záväzky voči dodávateľom na účte 321 vo výške 573,20 €, ktorých splatnosť je až v roku 2019, alebo daňový doklad prišiel až v novom roku.

Práce a služby realizované v roku 2018, ktoré do termínu účtovnej závierky za rok 2018 neboli vyfakturované boli podchytené na účte 326 v celkovej výške 163,78 €.

**ZÁVER**

Porovnaním celkových výdavkov za rok 2018 s výškou výdavkov za rok 2017 bol zaznamenaný ich pokles o 8 357,75 €. V oblasti rozpočtovaných príjmov z prenájmov škola splnila rozpočtom stanovenú výšku na 64,42 %. Organizácia zabezpečila plynulý chod vyučovacieho procesu v roku 2018 vďaka dofinancovaniu zo štátneho rozpočtu aj z rozpočtu Bratislavského samosprávneho kraja.

Cieľ, ktorý si škola určila v koncepčnom zámere rozvoja školy na príslušný školský rok a vyhodnotenie jeho plnenia

Našim cieľom je udržať si pozíciu jednej z úspešných stredných priemyselných škôl v Bratislavskom kraji a vysokú odbornosť. Byť v škole, kde sa žiak učí ako manažovať vlastnú budúcnosť, ako sa stať dobrým Európanom, ale zároveň aj dobrým vlastencom, ktorý podporuje udržateľný rozvoj spoločnosti a životného prostredia. Zároveň má škola ambíciu permanentne inovovať smerovanie jednotlivých študijných odborov tak, aby reflektovali potreby praxe, informačno-komunikačné technológie, moderné technológie v praxi a pod. Vytvárať tvorivú pozitívnu pracovnú klímu, dobré pracovné prostredie pre žiakov aj zamestnancov, udržiavať dobré medziľudské vzťahy. Používaním moderných vyučovacích metód a prostriedkov, projektovej činnosti, a tiež s pomocou rodičov, sponzorov a  zriaďovateľa - Bratislavského samosprávneho kraja, riešiť nedostatok financií v školstve.

Aj naďalej chceme pripravovať absolventov schopných ústne i písomne profesionálne komunikovať, s vysokou odbornosťou a uplatniteľnosťou na trhu práce, či úspešne študujúcich na vysokej škole. Našim cieľom je formovať postoje mladých ľudí, viesť ich k dodržiavaniu etických, morálnych a ľudských princípov ich účasťou na charitatívnych a humanitných akciách.

Tieto ciele v systéme výchovy a vzdelávania spočívajú v cieľavedomom a systematickom rozvoji poznávacích schopností, emocionálnej zrelosti žiaka, motivácie k sústavnému zdokonaľovaniu sa, prosociálneho správania, etiky, sebaregulácie ako vyjadrenia schopnosti prevziať zodpovednosť za seba a svoj rozvoj a tvorivosť.

O úspešnosti školy svedčí aj záujem rodičov o štúdium ich detí na našej škole (často už ide o druhú generáciu a viac súrodencov) a uplatnenie našich absolventov na trhu práce a pri štúdiu na vysokých školách technických a dopravných. Teší nás fakt, že podľa výsledkov prijímacieho konania na ďalší školský rok sa zvýšil počet záujemcov o štúdium na škole a celkový počet žiakov vzrástol o 4 %.

Oblasti, v ktorých škola dosahuje dobré výsledky, oblasti, v ktorých sú nedostatky a treba úroveň výchovy a vzdelávania zlepšiť (vrátane návrhov opatrení

SWOT analýza školy

Silné stránky školy:

* dobré meno školy a jej 50-ročná tradícia,
* dobrá dostupnosť školy pre žiakov z celého bratislavského kraja,
* 100 % kvalifikovaných učiteľov,
* odborná prax u zmluvných zamestnávateľov,
* vlastná autoškola pre výcvik vodičov na osobné motorové vozidlá,
* absolventi získaním maturitného vysvedčenia splnia po obsahovej stránke podmienky zákona NR SR 56/2012 Z. z. o cestnej doprave pre získanie odbornej spôsobilosti na podnikanie v cestnej doprave,
* záujem zamestnancov o absolventov študijných odborov, 100 %-ná zamestnanosť,
* ponuka rozmanitej krúžkovej činnosti

Slabé stránky školy:

* nedostatok finančných prostriedkov na motiváciu učiteľov, nákup didaktickej techniky, moderných technológií,
* vysoký vek budovy školy, problémy s prevádzkou a údržbou,
* problematická práca so žiakmi so špeciálnymi potrebami,

Príležitosti školy:

* fungujúca školská autoškola,
* existencia priateľskej komunity bývalých absolventov školy, ktorí sa stávajú sociálnymi partnermi a spolupracujú so školou,
* propagácia školy,
* vysoká deklarovaná dodatočná potreba absolventov existujúcich študijných odborov (príloha k Regionálnej stratégii výchovy a vzdelávania v SŠ v BSK - PED cca 150, TPD cca 70 absolventov v r. 2020),
* skúsenosti z práce v národných a medzinárodných projektoch,
* aktualizácia školských vzdelávacích programov s cieľom zosúladiť odbornosť žiakov s požiadavkami trhu práce.

Prekážky v rozvoji (riziká) školy sú:

* nepriaznivý demografický vývoj, pre ktorý je charakteristický dočasný nedostatok (cca 5 – 7 rokov) žiakov vo veku 15 rokov v bratislavskom kraji,
* tendencia rodičov súlade s módnym trendom dieťa prihlásiť na gymnaziálne štúdium,
* nárast počtu žiakov, ktorí z rôznych dôvodov nedokončia už začaté štúdium,
* nízka vedomostná úroveň prichádzajúcich žiakov zo základných škôl,
* nedostatočné spoločenské postavenie a oceňovanie učiteľov.

**Návrh opatrení na zlepšenie úrovne vzdelávania a výchovy v budúcich školských rokoch:**

1. Zatraktívniť štúdium v existujúcich študijných odboroch (prepracovanie Školských vzdelávacích programov s cieľom poskytnúť žiakom viac hodín odbornej praxe a možnosť zapojenia do systému duálneho vzdelávania)
2. Uchádzať sa o zavedenie nových študijných odborov (po podrobnom preskúmaní trhu práce v Bratislavskom kraji ponúknuť odbory a zamerania, ktoré neposkytuje iná odborná škola v kraji)
3. Otvoriť ďalšie formy štúdia okrem denného štúdia (poskytnúť možnosť dokončiť začaté štúdium tým, ktorí z rôznych dôvodov vypadli zo systému alebo chcú získať maturitné vysvedčenie)
4. Skvalitniť vyučovací proces (viac využívať moderné vyučovacie formy a metódy, umožniť učiteľom zúčastniť sa školení na túto tému i v zahraničí)
5. Vypracovať komunikačnú stratégiu školy (ktorá by bola predpokladom na vytvorenie harmonogramu náborových aktivít na školu a vytvorenie nového webového sídla školy)

Výsledky úspešnosti školy pri príprave na výkon povolania a uplatnenie žiakov na pracovnom trhu alebo ich úspešnosť prijímania na ďalšie štúdium

Všetci naši absolventi, ktorí majú záujem pracovať vo svojom odbore majú príležitosť zamestnať sa. Časť žiakov pokračuje v štúdiu na vysokých školách technického alebo dopravného zamerania a časť odchádza za lepším finančným ohodnotením do zahraničia.

K 31.5.2018 bol na úrade práce podľa údajov TREXIMA, s. r. o. evidovaný ako uchádzač o zamestnanie jeden náš absolvent.

Ďalšie informácie o škole:

Psychohygienické podmienky výchovy a vzdelávania

Škola sa snaží o neustálu modernizáciu učební pre teoretické i praktické vyučovanie, čím by sa mali zlepšovať psychohygienické podmienky výchovy a vzdelávania. Napriek skutočnosti, že do priestorov budovy školy sa nasťahovala iná stredná škola, vedenie školy sa snaží rôznymi organizačnými opatreniami vytvoriť pre žiakov vhodné psychohygienické podmienky výchovy a vzdelávania efektívnou organizáciou vyučovania.

Voľnočasové aktivity školy – krúžky

Škola sa aktívne zapája do projektovej činnosti, rôznych vedomostných, kultúrnych a záujmových súťaží. Žiaci navštevujú v sprievode svojich učiteľov rôzne kultúrne zariadenia, historické pamiatky mesta, múzeá, divadlá, výstavy, veľtrhy a pod. Využívajú kultúrne poukazy.

Každoročne si väčšina našich žiakov uplatňuje vzdelávacie poukazy na voľnočasové aktivity v škole. Organizujeme pre nich množstvo zaujímavých krúžkov, do ktorých sa môžu zapojiť. Niektorí žiaci si vyberajú aj viac krúžkov, i keď môžu použiť len jeden vzdelávací poukaz.

Na škole v školskom roku 2018/2019 pracovali žiaci v týchto krúžkoch:

|  |
| --- |
| Angličtina v obchodnej sfére |
| Čitateľský krúžok |
| Grafické a technické minimum |
| Kondičná príprava |
| Krúžok autorov KOP |
| Matematika s úsmevom |
| Počítajme bez stresu |
| Modelársky krúžok |
| Servis a údržba počítačov |
| Športové hry |
| Technické výpočty a grafické systémy |
| Vytvorme si vlastný web |
| Údržba a oprava osobných automobilov |
| Zmaturuj z nemeckého jazyka |

**Voľnočasové športové aktivity školy**

* školské športové súťaže vyhlasované našim zriaďovateľom a nadriadenými orgánmi
* atletické súťaže - ,,Zo školských lavíc do atletickej haly Elán“
* škola pravidelne organizuje obvodné kolo vo futbale podľa poverenia BSK
* účasť na súťažiach o Pohár predsedu BSK
* účasť na súťaži Silná ruka stredoškolákov pod záštitou MŠVVaŠ SR
* každoročný lyžiarsky kurz
* každoročný základný vodácky splav Malého Dunaja pre I. ročník
* každoročný zdokonaľovací vodácky splav Malého Dunaja pre II. ročník
* každoročný vianočný volejbalový turnaj pre všetkých žiakov školy

Spolupráca školy s rodičmi, poskytovanie služieb žiakom a rodičom

Vedenie školy, učitelia aj nepedagogickí zamestnanci pracujú a správajú sa tak, aby sa u nás žiaci cítili čo najlepšie, aby sa čo najviac naučili a aby získali čo najviac vedomostí a zručností. Sme otvorení všetkým rodičom, zamestnávateľom, sociálnym partnerom a sponzorom školy. Dbáme o dobré vzťahy so zriaďovateľom a ďalšími inštitúciami, s ktorými spolupracujeme.

Na škole už niekoľko rokov pracuje Žiacka rada, ktorá sa pravidelne raz do mesiaca stretáva a rieši problémy a návrhy žiakov na zlepšenie podmienok vzdelávania i realizáciu aktivít mimo vyučovania. Predseda Žiackej rady ich pravidelne prezentuje vedeniu školy.

Vzájomné vzťahy medzi školou a žiakmi, rodičmi a ďalšími fyzickými a právnickými osobami, ktoré sa na výchove a vzdelávaní v škole podieľajú

Naša škola už niekoľko desiatok rokov považuje za dôležité kvalitne zabezpečiť pre svojich žiakov vyučovanie odborného predmetu prax. Tento predmet žiaci absolvujú v priestoroch školských dielní (najmä v I. ročníku) alebo v niektorej z dopravných, logistických, zasielateľských firiem a v autoservisoch. O organizácií praxe vo firme rozhoduje a zabezpečuje ju vedenie školy na základe písomnej dohody s vedením firmy. Vedenie školy sa snaží neustále rozširovať portfólio firiem, úspešná je najmä spolupráca s bývalými žiakmi školy, ktorí sú konateľmi firiem.

Žiaci druhého a tretieho ročníka absolvujú dvojtýždňovú súvislú odbornú prax vo firmách, ktorá trvá 60 hodín. Žiaci počas nej nadobudnú vedomosti, poznatky a zručnosti v priamo v praxi. Okrem súvislej odbornej praxe absolvujú a vykonávajú priebežnú odbornú prax vo firmách celoročne a to v jeden deň v týždni (každý druhý týždeň) päť hodín.

V školskom roku 2018/2019 sme spolupracovali so 17-firmami, v ktorých celkove 68 žiakov III. a IV. ročníka absolvovalo odbornú prax.

|  |  |  |
| --- | --- | --- |
| **Č.** | **Názov firmy** | **Adresa konania praxe** |
|
| 1 | AUTOCENTRUM AAA AUTO, a. s. | Panónska cesta 39, 851 01 Bratislava |
| 2 | AUTO ROTOS - ROZBORA, s. r. o. | Račianska 184/B, 831 54 Bratislava |
| 3 | Bevori International, s. r. o. | Staviteľská 7, 831 04 Bratislava – Žabí majer |
| 4 | DHL Express (Slovakia), spol. s r. o. | divízia DHL Freight,Galvaniho 17/A, 821 04 Bratislava |
| 5 | DopraVanDelm, s. r. o | Staviteľská 7, 831 04 Bratislava – Žabí majer |
| 6 | Express Group, a. s. | Plynárenská 7/B, 821 09 BA |
| 7 | Fercam Slovakia, s. r. o. | Vajnorská 135, 830 00 Bratislava |
| 8 | Glass Partners Transports Slovakia, s. r. o. | Prístavná 10, 821 09 Bratislava |
| 9 | Hadvo, s. r. o. | Bojnická 10, 823 65 Bratislava |
| 10 | LEONTECH, s. r. o. | Púchovská 14, 831 06 Bratislava |
| 11 | Magetra Slovakia, s. r. o. | Pluhová 2, 831 03 Bratislava |
| 12 | M.H.M. autoservis, s. r. o. | Kvačalova 20, 821 08 Bratislava |
| 13 | MIKONA, s. r. o. | Rožňavská 30/A, 821 04 Bratislava |
| 14 | RENAULT RETAIL GROUP SK, s. r. o. (pôvodne Kestler Co, spol. s r. o.) | Panónská cesta 5, 851 04 Bratislava |
| 15 | Schnellecke Slovakia, s. r. o. | III.C Tehelňa 12, 841 07 Devínska Nová Ves  III.B, IV.B Westpoint Logistics Park, hala DC6B 1137, 900 55 Lozorno |
| 16 | Sodema, s. r. o | Prístavná 10, 821 09 Bratislava |
| 17 | Vadual LOGISTIK, spol. s r. o | Ružová 228, 908 71 Moravský Sv. Ján  Cesta na Hohenau 884, 908 71 Moravský Sv. Ján |

Správu o výchovno-vzdelávacej činnosti školy vypracovala:

Ing. Lýdia Haliaková, riaditeľka

na základe podkladov, ktoré si pripravovala počas pôsobenia vo funkcii zástupkyne riaditeľky do 30. júna 2019 a na základe podkladov vypracovaných pracovníkmi školy:

RNDr. Ľubica Stupareková, predsedníčka Rady školy pri SPŠD

Ing. Eva Sedláčková, zástupkyňa riaditeľky

Ing. Tomáš Galandák, zástupca riaditeľky

Ing. Katarína Straková, účtovníčka školy

Správa je vypracovaná v zmysle:

1. Vyhlášky MŠ SR č. 9/2006 o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení
2. Metodického usmernenia č. 10/2006-R k vyhláške MŠ SR č. 9/2006
3. Koncepcie školy na roky 2014 - 2019
4. Plánu práce Strednej priemyselnej školy dopravnej na školský rok 2018/2019
5. Vyhodnotenia plnenia plánov práce predmetových komisií
6. Informácie o činnosti Rady školy pri SPŠD, Kvačalova 20, Bratislava
7. Ďalších podkladov: Správa o vyhodnotení regionálnych a medzinárodných projektov školy, Vyhodnotenie práce výchovného poradcu, Vyhodnotenie plnenia rozpočtu školy.

Prerokované v pedagogickej rade dňa 14. októbra 2019

Stanovisko rady školy

Rada školy pri Strednej priemyselnej škole dopravnej, Kvačalova 20, Bratislava, odporúča Bratislavskému samosprávnemu kraju ako zriaďovateľovi Strednej priemyselnej školy dopravnej, Kvačalova 20, Bratislava schváliť Správu o výsledkoch a podmienkach výchovno-vzdelávacej činnosti za školský rok 2018/2019.

Prerokované dňa 21. októbra 2019

……………………….…………………………

RNDr. Ľubica Stupareková – predseda RŠ

Stanovisko zriaďovateľa

Bratislavský samosprávny kraj ako zriaďovateľ Strednej priemyselnej školy dopravnej, Kvačalova 20, Bratislava schvaľuje Správu o výsledkoch a podmienkach výchovno-vzdelávacej činnosti za školský rok 2018/2019.

V Bratislave …………………..

Mgr. Juraj Droba, MBA, MA

predseda